
In dieser Komödie in drei Akten geht es ums Heiraten und um das Vererben eines Bauernhofs.


Heinrich Grimm, geboren am 23. Februar 1880, war Bauer in Dangast und schrieb Gedichte und dieses Theaterstück in drei Akten.


Das Manuskript lag bei den Feldpostbriefen meiner Großeltern. Meine Großmutter Anna war die Tochter von Heinrich Grimm. De hochdütsche Burndeern wurde im Dorfkrug Dangast aufgeführt. Meine Mutter, Enkelin von Heinrich Grimm, kann sich daran erinnern, denn die ganze Familie war dazu eingeladen.


Als ich dieses Theaterstück zu lesen begann, war ich sofort gefesselt. Es ist so fröhlich und der Text hat mich in meine Kindheit zurückversetzt, denn in meiner Familie wurde immer Plattdeutsch gesprochen.


Die Herausgeberin

Heinrich Grimm


Das vorliegende Werk ist undatiert und dürfte um 1947 entstanden sein.


Das Nordseebad Dangast, Stadtteil von Varel, ist ein Kurort im Landkreis Friesland und liegt am südwestlichen Jadebusen.


Die Herausgeberin Sabine Kiel, Urenkelin von Heinrich Grimm, 1960 geboren, lebt in Hamburg.









Kumedi in dree Törns


Mitspäler:


Jan Grashoff, Bur, 60 Johr olt.


Lena, sin Froo.


Marta, eenzig Kind van Familje Grashoff.


Anna, ole Jungfer, Süster to Jan Grashoff.


Gerd Kork, Grootknecht bie Grashoffs.


Stine, Grootdirn bie Grashoffs.


Hinnerk, lüttje Knecht, 17 Johr olt.


Greet, Lüttdirn, 17 Johr olt.


Friedrich Grashoff, junge Mann bie Grashoffs.









TÖRN I.     





	

	(Mutter Grashoff un Tant Anna sitt an‘n Disch un sökt de Arfken ut; up‘n Disch steiht ‘ne Tasse un Brötchen dorbi.)





	Mutter:

	Dat is jon‘n herrlichen Maimorg‘n, de Maidaag bringt us doch väl good‘s.





	Anna:

	Och, wat bringt de woll good‘s, räk doch mal na Lena, Arfkensopp Surkohl, Bohnensopp Surkohl, Arfkensopp – har bold seggt Sniebohnen, man us Sniebohnensilo is jo all leer.





	Mutter:

	Ja Anna, dat bringt de Tied nu mal so mit sick, Kakwore is knapp, man dat ward jo gau anners, wenn wi erst en Monat wieder sünd.





	Anna:

	Sühst du woll, nu sehnst di uck all ut‘n Mai herut!





	Mutter:

	Och Anna, du dreist jo all üm, de Maidaag sünd för mi de schönsten Daag.





	Anna:

	För mi de Winterdaag, mit Grönkohl un Pinkel.





	Mutter:

	Denkst du denn ümmer bloß an Middagät‘n? Denk doch an de Natur, dat junge Grön un wat singt de Vagels moje; ick sung am leevsten mit.





	Anna:

	Denn sing‘ man nich to fröh, dor kann väl passeer‘n ehe de Arfkensopp gor is.











	
Mutter:

	
(Geräusch achter de Bühne) Dor kummt Vadder woll, hett noch gorkin Koffee drunk’n.





	Anna:

	De hett‘t ümmer drock! (Mutter schenkt Koffee in, Vadder trett up.)






	Vadder:

	
(Kummt upgeregt herin) Dat serg ick jo Froonslü awer, nu is dat Fatt vull, nu loppt all äwer, so kann’t nich wiedergahn, dor schal‘n Änderung in un dat vandaag noch!





	Mutter:

	Herrjeh Vadder, fröhmorgens all so upgeregt?





	Vadder:

	Dor heff ick Ursak to!





	Anna:

	Du hest vanmorgen din link‘n Strümp woll ümkehrt antag‘n, dor gift meist Tied Arger na.





	Vadder:

	Du ümmer mit din dum‘n Snack, hollst din Mul!





	Anna:

	Ick, ick serg uck jo rein nix nich.





	Mutter:

	Spräk di doch ut, wor hest di denn an argert?





	Vadder:

	Wor ick mi ümmer an argern do, an use hochdütsche Marta.





	Anna:

	Ha ha haaa, jo hochdütsche Pangschonsdochter.





	Vadder:

	Holl din Mul serg ick.





	Anna:

	Ick, ick serg uck jo rein nix nich!





	Mutter:

	Marta möt ümmer herhol’n, wat het se vanmorgen all verbrak‘n?





	Vadder:

	Vanmorgen‘n, du weeßt doch, wie wüllt Meß föhr‘n up Kohlland.





	Mutter:

	Ja, dat weet ick!









	
Vadder:

	Un du weeßt uck doch, dat ick morg‘n nich lang‘n lerg‘n kann, ick möt d‘r fröh herut un mi rög‘n.





	Mutter:

	Leider deißt du dat!





	Vadder:

	Leider deißt du dat, nä, dat möt ick, dat is as Bur min Pflicht un Schülligkeit.





	Mutter:

	Dat kann man nehm as man will, nödig weer dat jo nich!





	Anna:

	Bröör Bröör din linke Strümp!





	Vadder:

	Holl din Mul serg ick!





	Anna:

	Ick, ick serg uck jo rein nix nich!





	Mutter:

	Vertell doch wieder.





	Vadder:

	De ol Jungfer let mi jo nich utsnacken!





	Anna:

	Ol Jungfer, ick serg uck doch jo rein nix nich.





	Vadder:

	Un so denk ick vanmorg‘n, eher de Arbeiter kurmmt, kannst du jo all‘n Föhr Meß upslan, denn kunnt jo, wenn Gerd de Päär anspannt har, furts vör vull losgahn.





	Anna:

	Geiht doch narrns drocker her, as in de Welt.





	Vadder:

	Du schast din dumm Mul hol’n!





	Anna:

	Min klook Mul uck?





	Vadder:

	Du verdreihte Jungfer makst mi noch rasend!





	Anna:

	Ick, ick serg doch jo rein nix nich!





	
Mutter:

	Du schaßt Vadder snack‘n lat’n!





	Anna:

	Ick, ick serg ----





	Vadder:

	
(Haut up‘n Disch) Nu swieg mi awer endlich still, anners flüggst rut!





	Anna:

	Fleeg‘n kann ick nich!





	Vadder:

	Wullt du nu swieg‘n; oder nich?





	Anna:

	Ick, ick serg doch jo rein nix nich!





	Vadder:

	Süh, dob kummt Marta awern Hoff un ick serg to ehr, Kumm Marta, help mi ämp den Wag‘n bi‘n Meßfal schub‘n un wat seggt de Dirn, nein Vater, an einen solchen Stinkhaufen geh‘ ich nicht so dicht heran, das vertragen meine Geruchsnerven nicht. Un nu frag ick jo, is dat‘n Snack van‘n erwass‘n Burdirn?





	Anna:

	Ja ja, de het Bildung lehrt!





	Vadder:

	Holl du din ----





	Anna:

	
(ängstlich) Ick, ick serg doch rein nix nich!





	Mutter:

	Och Vadder, dat het Marta man bloß so seggt, dat du morgens man nich gliek stahn deest to arbeit‘n. Un denn, scharpe Gerüche het se as Kind all nich verdräg‘n kunnt, dar har se do all ümmer Koppkehlt van.





	Vadder:

	Och wat scharpe Gerüche, Stinkhoop het se seggt. Nu frog ick jo, stinkt min Meßfal denn?





	Anna:

	All wat ut de Meßeldör rutschab‘n ward, dat stinkt!





	Mutter:

	Dat is man half so schlimm Anna, awer rük‘n deit so‘n Meßfal doch.





	
Vadder:

	Rük‘n, rük‘n, stink‘n'n het se seggt, un ick serg, stink‘n deit min Meß äwerhopt nich, min Meß is Edelmeß, rük‘n deit de bloß, wenn‘e anstäk‘n ward, awer de rückt genau so, as wenn de Bäcker Brot ut‘n Aamb treckt!





	Anna:

	Ha haaa, Bror Jan backt Brot in’n Meßfal!





	Vadder:

	Du büst‘n ole verdreihte Jungfer, du snackst nich mehr mit.





	Anna:

	Ick, ick serg jo uck rein nix nich.





	Mutter:

	Soväl is gewiß, schlechte Absichten het Marta dor nich bi hatt, de hett di bloß van‘nee Arbeit affhol‘n wullt.





	Vadder:

	So, möt‘n Burdirn dat denn doon?





	Mutter:

	Vadder, du büst doch 60 Johr olt!





	Vadder:

	So, wenn se dor an denk‘n schull, denn liggt doch bloß an ehr dat ick Ruh krieg‘.





	Mutter:

	Wieso?





	Vadder:

	Se kunn jo man sehn, dat se sick mit‘n Bur verheirat‘n dee, dat ward doch Tied, se is 22 Johr olt, denn kun‘n wi us upt Ol‘ndeel torürgtreck‘n.





	Mutter:

	Dat weer natürlich dat Beste.





	Anna:

	De heirat kin’n Bur!





	Mutter:

	Worüm nich?





	Anna:

	Se is in de Stadtpangschon bät‘n verdreiht wurd‘n.





	
Vadder:

	Dor het Anna mal recht an, de Dirn is jo mall wurd‘n, is nu all twee Monat weller to Hus un het noch kin Wurt plattdütsch snackt, ümmer schier Messing; ick will dat nich mehr hörn, hier up‘n Hoff is ümmer plattdütsch snackt wurd‘n un dat schall uck so blieb‘n.





	Mutter:

	Ja, dat is nu so‘n Stück van ehr!





	Anna:

	Dirns mit Stück‘n un stäsche Peer, scheer ick äwer en‘n Kamm!





	Vadder:

	Dat do ick uck!





	Mutter:

	Marta is nich stäsch, de arbeit good. Du hest vör‘n poor Daag noch sülms seggt Vadder, dat se ehrn Kalwerstall so in Ordnung har.





	Vadder:

	Dat stimmt uck, wat wohr is, schall uck wohr blieb‘n. Awer of se’n Bur heirat‘n will, is woll‘n groode Frag‘.





	Anna:

	Wer van de hohe Stadtbildung belickt is, heirat kin‘n Bur mehr.





	Vadder:

	Dat mööt se äwer un dat schall se uck, dat is doch de eenzige Möglichkeit, dat de Hoff in us Familje blifft, Marta is doch us eenzig Kind.





	Mutter:

	Dor kant wi nix an doon, wi möt de Tied afflur‘n, wo sick dat gestalt‘n deit.





	Anna:

	Ji snackt ümmer, as wenn’t anners gorkin Fall geef, den Hoff in use Familje to hol’n!





	Vadder un Mutter:

	
(tohop) Dat gift uck nich!





	Anna:

	Ick bün uck doch dor!





	Vadder:

	Wat wullt dormit serg’n?





	Anna:

	Verarw denn Hoff doch up een van min Jungs!





	
Vadder un Mutter:

	
(tohop) Hest du denn Kinner?





	Anna:

	Nä, noch nich!





	Vadder:

	Hest du den’n Mann?





	Anna:

	Nä, noch nich! Man denn kann‘k jo gau krieg‘n, wenn‘k will!





	Vadder:

	
(Vadder un Mutter lacht) Wann du uck woll us Nestkük’n wän büst Anna un 17 Johr jünger büst as ick, dorüm büst nu doch uck all 43 Johr!





	Anna:

	Na, is dat den‘n Öller?





	Mutter:

	To‘n heirat‘n ja!





	Vadder:

	Glööfst du denn, wenn du uck morg‘n in‘n Dag heirat‘n deist, dat du ol Schildkröt noch Kinner in‘ne Welt sett‘n kannst?





	Anna:

	Ha, kann woll noch dreemol Mutter weern, un wenn dat jedesmal Twillings sünd, is dat‘nn halwe Dutz un dor schall doch woll een Arwhoffbur bi wän. (Vadder un Mutter lacht)






	Mutter:

	Anna büst du denn rein verdreiht?





	Vadder:

	Dat sünd ole Jungferschrull‘n, total verrückt!





	Anna:

	Jüs so verrückt, as jo hochdütsche Dochter, de schall woll bold mit‘n Stadtbengel ankam‘n!





	Vadder:

	Dat deit se nich, dor heff ick vör sorgt!





	Mutter:

	Du vör sorgt Vadder, wat heet dat?





	Vadder:

	Ick heff‘n Brögam för ehr!





	
Mutter:

	Nä sowatt, wer denn?





	Vadder:

	Us‘n Grootknecht Gerd!





	Anna:

	To‘n kranklach‘n, (klappt de Han‘n tohop un lacht) o o. min klook’n Janbrör!





	Mutter:

	Is dat din Eernst Vadder?





	Vadder:

	Ja säk‘r, is Gerd kin fix‘n Bur, kunn de Dirn woll‘n bätern Mann krieg‘n?





	Anna:

	Het jo kin Bildung noog!





	Mutter:

	Dat is‘n dum‘m Snack, Gerd het Bildung genoog un dat hen fix‘n gewissenhaften Bur is, dat·het he in de lo Johr bewies‘n de he hier up‘n Hoff is, awer, -- awer?





	Vadder:

	Wat awer?





	Mutter:

	He is doch mit use Grootdirn Stine versprak‘n!

